《和琳法师初春法集之作》
唐代·慧净

鹫岭光前选，祇园表昔恭。哲人崇踵武，弘道会群龙。

高座登莲叶，麈尾振霜松。尘飞扬雅梵，风度引疏钟。

静言澄义海，发论上词锋。心虚道易合，迹广席难重。

和风动淑气，丽日启时雍。高才掞雅什，顾己滥朋从。

因兹仰积善，灵华庶可逢。

作者简介：慧净（578～？）唐代僧。真定（河北）人，俗姓房。十四岁出家，研习大智度论及其余经部。未久，从志念习学杂阿毗昙心论、大毗婆沙论等。博通经论，有辩才，能诗文。后任普光寺住持，常以妙音导示群生。十九年，玄奘从西域返唐，敕师参与译经，师以病未赴，时年六十八。其后，事迹不详。著有盂兰盆经疏、弥勒成佛经疏、杂心论疏、俱舍论疏、诗英华、金刚般若经注疏、仁王般若出要赞等十余种。